Hallo Pizza! - kreativna matematička igra

Kreativnu matematičku igru Hallo Pizza možete igrati na više različitih načina, ovisno o željenom stupnju zahtjevnosti.

*Cilj: Motivirati djecu za uvježbavanje množenja i dijeljenja, zbrajanja i oduzimanja do 100; snalaženje u tablicama, čitanje s razumijevanjem, logičko zaključivanje, vježbanje grafomotorike, kreativnost, razmišljanje na način potrošača i malog poduzetnika, komunikacijske vještine…*

U nastavku teksta, imate cjenik s recepturama za različite vrste pizza, te zadatke koji će pomoći u igri. Za najkompleksniji stupanj igre, gdje vježbamo računanje pomoću zadataka s plaćanjem pizza, treba izraditi i dječji novac. Treba pripremiti blokić za ispisivanje računa, a možemo imati i malu blagajnu i telefon kao dodatne rekvizite.

Materijal:

|  |  |
| --- | --- |
| Kuharski pribor | škare, ravnalo, kolaž papir |
| Tijesto | 10 velikih krugova bež boje |
| Sir | bar 50 malih, žutih trokutića |
| Šunka | bar 50 malih, uskih, ružičastih kvadratića |
| Mini rajčice | bar 50 malih crvenih krugova |
| Šampinjoni | bar 30 komada gljivastog oblika (ili trokut) |
| Jaja | bar 10 žutih krugova na bijelim podlogama |
| Masline | bar 50 malih zelenih ovala |
| Šparoge | bar 50 uskih, dugoljastih, zelenih pravokutnika |
| Plodovi mora | izradite po mašti |
| Slanina (špek) | bar 50 bijelih pravokutnika sa crvenim prugama |

NAPOMENA: Ako množimo samo s 0, 1, 2, 3, 4, 5, 10, onda vam je dosta 50 komada od (gotovo) svakog sastojka. Ako želite pokriti brojeve do 100 (program 2. razreda), izradite toliko komada od svakog sastojka.

|  |  |
| --- | --- |
| KOVANICE | NOVČANICE |
| 1 kn | 2kn | 5kn | 10 kn | 20 kn | 50 kn |
| svakome 10ak kom. | svakome10ak kom. | svakome par kom. | svakome po 5 kom. | svakome par kom. | svakome par kom. |

**1. stupanj igre: Likovno oblikovanje i prebrojavanje**

Ovo je likovno - matematička aktivnost koju mogu igrati čak i prvašići. Treba izrezati geometrijske i slobodne oblike koji predstavljaju namirnice koje stavljamo na pizzu, pa se nakon toga možemo baviti likovnim oblikovanjem različitih pizza. Gotovu pizzu možemo "ispeći" pa servirati gostima, sve po bontonu.

Djetetu možete dati JELOVNIK (u prilogu, na kraju teksta), prema kojem će slagati određenu vrstu pizze. Pritom će vježbati čitanje i snalaženje u tablicama.

**Primjeri zadataka:**

- Naručila bih 3 male miješane pizze. Koliko to košta?

- Kuharu, molim te, napravi 2 male vegetarijanske pizze. Znaš li koji sastojci idu na to?

**2. stupanj igre: Matematički zadaci - naručivanje pizze i plaćanje**

Igramo se da smo vlasnici pizzerije. Pripremimo si kuhinju s potrebnim materijalom razvrstanim u plastične tanjure. Pred sobom imamo jelovnik na kojem nam piše koji sastojci idu na koju pizzu.

Odrasla osoba ili drugo dijete može biti gost koji zove preko telefona, a vlasnik pizzerije zapisuje narudžbu u svoju tablicu i računa. Kuhar mora složiti pizzu, a konobar mora pravom gostu odnijeti pravu narudžbu. Mogućnosti su doista neograničene, a dovoljne su i samo 2 osobe za igru.

Zadatak je primiti narudžbu, odgovoriti na pitanja gosta, napraviti pizzu kakvu je gost naručio i izračunati pokoji zadatak (polovina, trećina, četvrtina, desetina, množenje sa 0,1, 2, 3, 5, 10, dijeljenje s produktom do 50).

NARUDŽBE:

|  |  |
| --- | --- |
| GOST 1 | Želim da jedna polovina pizze bude sa šampinjonima, a druga polovina bez šampinjona. Po čitavoj pizza neka ima šunke i sira. |
| GOST 2 | Molim Vas jednu pizzu sa plodovima mora. Narežite mi ju na četvrtine. |
| GOST 3 | Ja bih jednu miješanu jumbo pizzu. Razrežite je na desetine i na svaki taj komad stavite po 5 maslina.Koliko će onda biti maslina na pizzi? Izračunajte mi to, molim, da se moji doma ne bi posvađali. 😊 |
| GOST 4 | Ja bih vegetarijansku pizzu. Na jednu četvrtinu mi stavite šparoge i sir, a na ostatak pizze mini rajčice, sir i šampinjone. |
| GOST 5 | Imamo rođendan ima nas 20. Koliko pizza nam treba ako će 5 ljudi dijeliti jednu pizzu?Od tih svih pizza, pola narudžbe neka budu slavonske pizze, a pola vegetarijanske.Koliko kojih pizza treba poslati? Pomozite! |
| GOST 6 | Stavite na moju pizzu 21 mini rajčicu, 18 komadića šunke i 9 komadića sira. Dodajte 9 maslina i 3 jaja. Razrežite pizzu tako da na svakom komadu bude jednak broj svih sastojaka.Na koliko dijelova režeš pizzu?(Pomoć: Bit će ti lakše ako shvatiš da su svi ovi brojevi djeljivi s istim brojem.) |
| GOST 7 | Pošaljite mi 5 miješanih pizza. Na svaku stavite po 1 jaje, 2 masline, 8 komadića šunke i 6 komadića sira. Koliko jaja je potrebno za sve pizze?Koliko maslina je potrebno za sve pizze?Koliko šunke je potrebno za sve pizze?Koliko sira je potrebno za sve pizze?Koliko šparoga je potrebno za sve pizze? |
| GOST 8 | Naručila bih jednu pizzu sa sirom i šunkom. Razrežite mi ju na trećine. Hvala! |
| GOST 9 | Naručila bih 2 slavonske pizze. Na svaku stavite po 9 komada špeka i 7 komada šunke. Koliko je za obje pizze potrebno špeka, a koliko šunke? |
| GOST 10 | Naručila bih 4 pizze sa sirom i 2 miješane pizze. Ako na svaku pizzu ide 6 komadića sira, koliko je sira potrebno za obje pizze? |

JELOVNIK:

|  |  |  |
| --- | --- | --- |
| **VRSTA PIZZE** | **SASTOJCI** | **CIJENA** |
| **1.**       **MIJEŠANA** | Sir, šunka, šampinjoni, rajčice | mala 10 knvelika 30 knjumbo 50 kn |
| **2.**       **VEGETARIJANSKA** | Sir, šampinjoni, rajčice, šparoge | mala 10 knvelika 35 knjumbo 50 kn |
| **3.**       **SLAVONSKA** | Sir, šunka, slanina (špek), jaje | mala 24 knvelika 48 knjumbo 81 kn |
| **4.**       **S PLODOVIMA MORA** | Plodovi mora, rajčice | mala 18 knvelika 36 knjumbo 63 kn |
| **5.**       **SA SIROM** | Sir, rajčice | mala 8 knvelika 21 knjumbo 40 kn |
| **6.**       **SIR - ŠUNKA** | Sir, šunka, masline | mala 12 knvelika 32 knjumbo 54 kn |
| **7.**       **S VAŠIM SASTOJCIMA** | Na tijesto dodajete nešto od ovoga:Sir, šunka, šampinjoni, rajčice, masline, šparoge, jaje, plodovi mora, slanina (špek) | mala 15 knvelika 45 knjumbo 72 kn |